Turussa korkeinta valtaa käyttää sisäpiiri, johon kuuluvat kokoomuksen kansanedustajat Petteri Orpo ja Ilkka Kanerva sekä Sdp:stä Jarmo Rosenlöf, Seppo Lehtinen, Jorma Hellstén ja nouseva kyky Toni Eklund.

Kokoomuslaisista operatiivisen vallankäytön tasolla vaikuttavat myös Olli A. Manni, Aila Harjanne sekä Minna Arve ja Maija Perho.

Näin listaa kokoomuksen valtuustoryhmän kahdeksi kuukaudeksi jäähyttämä ja koko puolueesta sen jälkeen lähtenyt Pauli Kossila.

Politiikan eliitti pelaa Kossilan mukaan yhteen elinkeinoelämän kanssa.

Hän puhuu ”poliittisen vaikuttamisen höyrykoneesta”, jossa ”oligarkit” esittävät toiveita tai painostusta puolueiden johdolle. Nämä ohjeistavat ryhmien ja lautakuntien puheenjohtajia, jotka jakavat äänestysohjeita kuviosta tietämättömille valtuutetuille ja lautakuntien jäsenille.

Kossilan mukaan vallan pitäisi olla valtuustolla. Nyt valtaa käytetään kuiskailemalla nurkkapöydissä tai jäämällä ryhmätiloihin sen jälkeen, kun muut ovat lähteneet.

Jatkuu mainoksen jälkeen Mainos päättyy

– Esimerkiksi kokoomuksen valtuustoryhmässä ei asiakysymyksistä äänestetä juuri koskaan. Esitykset tuodaan valmiiksi pureksittuina. Sdp:ssä on tosi vahvoja vallankäyttäjiä. Vihreissä ja Vasemmistoliitossa päätöksiä tehdään aidon demokraattisesti, hän arvelee.

Kossila ryhtyy seuraavaksi keräämään valtuutetuilta nimilistaa, jossa vaaditaan toriparkkiasian tuomista jälleen valtuustoon. Valtuusto päättäisi, järjestetäänkö toriparkista neuvoa-antava kansanäänestys.

– Jos kansa hyväksyy toriparkin, olen valmis äänestämään sen puolesta. Mutta minulla on käsitys, että hyvin suuri enemmistö ei hyväksy.

Valtuutetun työlistalla ovat lisäksi sekä palvelusetelien käytön edistäminen että sosiaali- ja terveysmenoja ennalta ehkäisevä Terve Turku -kampanja.

– Turusta tehtäisiin terve, hyvinvoiva ja onnellinen kunta.

TS–JARI HEINO

LUE KOKO JUTTU LAUANTAIN TURUN SANOMISTA TAI DIGILEHDESTÄ